<classify> TAASISI ya Kuzuia na Kupambana na Rushwa Tanzania Takukuru Mkoa wa Iringa, imefanikiwa kuwanasa watu wanne wanaotuhumiwa kutenda makosa ya rushwa miaka mitano iliyopita wilayani Iringa.Pia, taasisi hiyo imemfikisha mahakamani Mkuu wa Chuo Cha Afya na Uongozi cha Muyonge wilayani Mufindi, Daudi Masanu anayetuhumiwa kujipatia zaidi ya Sh milioni 10.4 kupitia chuo chake hicho ambacho hakijasajiliwa. Akizungumza na wanahabari jana, Kaimu Kamanda wa Takukuru Mkoa wa Iringa, Mweli Kilimali alisema Msanu amefikishwa katika Mahakama ya Wilaya ya Mufindi mjini Mafinga kwa makosa 30 ya kujipatia fedha hizo kutoka kwa wanafunzi 10.Mkuu huyo wa chuo alichukua fedha hizo kutoka kwa wanafunzi hao kati ya Agosti 2016 na Januari 2017 kama ada ya mwaka wa masomo 20162017 ya kozi ya afya ya jamii. Mshtakiwa ametenda makosa kwa kupokea fedha hizo kwa madai kuwa chuo chake kimesajiliwa na Baraza la Usimamizi wa Elimu ya Ufundi kwa ajili ya kutoa kozi hiyo wakati sio kweli, alisema.Kuhusu watuhumiwa wanne, Kilimali alisema Takukuru imewafikisha mahakamani kwa makosa 11 yanayohusu rushwa ya wizi, kughushi, kutoa utambulisho wa uongo na kushiriki kuyatenda makosa hayo yanayohusu rushwa kinyume na makosa ya Kanuni za Adhabu. Aliwataja watuhumiwa hao ni Chelestino Mwagike aliyekuwa mwenyekiti wa Kijiji cha Igumbilo, Ranatus Kibaho aliyekuwa Ofisa Maendeleo wa Kijiji cha Ulonge na Ahamad Kayugwa na Rosemary Mdemu.Kilimali alisema Machi 27, 2014, watuhumiwa Mwagike na Kibaho walishirikiana kughushi mkataba wa mauziano ya ardhi ya Kijiji ekari nne kati ya serikali ya kijiji cha Igumbulo na mwekezaji Kulia Investment T Ltd, yenye thamani ya Sh milioni 20 kwa ajili ya kujenga gereji wakati ni uongo.Alisema watuhumiwa hao kwa kushirikiana na Kayugwa na Mdemu, waliongeza taarifa za uongo katika barua waliyoipeleka Benki ya Posta Tawi la Iringa kuhusu kikao cha Oktoba 3, 2014, wakiomba walipwe Sh milioni tano kutoka akaunti ya kijiji kwa ajili ya matumizi ya kijiji.Kilimali alisema watuhumiwa wa matukio hayo mawili, wote wapo nje kwa dhamana na kesi zao zitatajwa Machi 6 na Machi 15 mwaka huu. Takukuru mkoa wa Iringa inatoa wito kwa wakazi wote kutofumbia macho vitendo vya rushwa kwa kutoa taarifa ili hatua stahiki ziweze kuchukuliwa, alisema.  <topic>: kitaifa 